Is bloedklonte die pil se skuld? - WelstandWelstand
Tuis / 2016-gesond / Is bloedklonte die pil se skuld?
Is bloedklonte die pil se skuld?
Sedert die voorbehoedpil in die 1960's 'n seksuele revolusie tot gevolg gehad het, het dit al telkens in die spervuur beland. Die pil is wel bevrydend en lewensveranderend en gee aan paartjies die mag om self te besluit wanneer hulle kinders wil hê.
Tog is dit nie vir alle vroue beskore nie. Op die voubiljet saam met die verpakking word 'n lang lys moontlike risiko's genoem. Een wat baie duidelik uitgestippel word, is trombose. Trombose is wanneer bloed in 'n vaste stof verander en 'n bloedklont vorm. Dit kan dodelik wees: Versper dit 'n bloedvat na die hart, kan dit 'n hartaanval veroorsaak; na die brein, 'n beroerte; en in 'n ledemaat, gangreen.
Aanvanklik het die voorbehoedpil baie estrogeen bevat. Die hedendaagse voorbehoedpil bevat slegs 'n tiende daarvan. Hoë dosisse estrogeen is al gekoppel aan waterretensie, gewigstoename en aan die risiko van bloedklonte wat kan vorm.
Dr. Judy Kluge van die departement ginekologie en verloskunde aan die Universiteit van Stellenbosch sê die pil het 'n baie swak reputasie weens die kans op bloedklonte.
En ja, daar is 'n kans om bloedklonte te ontwikkel, maar 'n baie klein een. Volgens haar is die kans vir bloedklonte vir 'n vrou wat nog nooit op die pil was nie en ook geen ander medikasie gebruik nie vyf uit 100 000. Afhangende van die soort voorbehoedpil, styg die kanse van 15 tot 25.
"As jy swanger word, styg jou risiko om bloedklonte te kry baie meer as wanneer jy op die pil is. Baie meer vroue sterf weens bloedklonte tydens swangerskap as wat daar al ooit vroue dood is weens die gebruik van die pil."
Dr. Kluge sê dit hang af van elke pasiënt se individuele risiko.
"Iemand wat oorgewig is, rook, hoë bloeddruk of suikersiekte het of aan enige bloedstollingsafwyking ly, het reeds 'n hoër kans op bloedklonte. In sulke gevalle moet die voorbehoedpil eerder vermy word."
Sy sê die neiging deesdae is vir dokters om iets aan vroue voor te skryf wat nie elke dag gedrink hoef te word nie.
"Daar is goeie alternatiewe beskikbaar en daar word ook die laaste klompie jare heelwat navorsing gedoen om 'n voorbehoedmiddel te vind wat deur mans gebruik kan word."
"Die voorbehoedpil kry dikwels die skuld vir 'n klomp mediese probleme wat vroue ontwikkel wanneer hulle daarop is. Meestal is dit nie die oorsaak nie. Vrugbaarheidsprobleme is ook nie die gevolg van die gebruik van die voorbehoedpil nie."
Verskillende soort voorbehoeding om te oorweeg:
Inplanting: Die klein Implanon- of Jadelle-inplantings stel teen 'n stadige, egalige koers progesteroon in jou bloedstroom vry.
Koper-IUT: 'n Ginekoloog plaas 'n T-vormige intrauteriene toestel (IUT) in jou baarmoeder. Die hormoonvrye toestel stel koper-ione vry wat sperm doodmaak.
Inspuiting: Dit bevat progesteroon. As jy Nur-Isterate gebruik, moet jy elke twee maande 'n inspuiting kry. Depo-Provera of Petogen word elke drie maande toegedien.